गुवाहाटी , 18 नभेम्बर : आथिखालनि समाव गोबांथार रांखाउरि बाहायनो गोनां जानायनि थाखाय रांखान्थियारि बिथिङै गोग्लैसोनाय थाखोनि फरायसाफोरा गोबांथार जेंनायाव गोग्लैनांगौ जायो । बेखायनो आइआइटि , आइआइएम आरो एनआइटि बायदि मुं गोनां सोलोंथाय फसंथानफोरनि हान्जासे फरायसाफोरा ज' जालायनानै हादतनि फरायसाफोरनि रांखान्थियारि जेंनायाव गोग्लैनाङाजासे बिसोर बादि फरायसाफोरनि फिथाइ गोनां केरियार दाफुंनायाव मदत होनो सिगांबोदों । बे थांखियैनो निखाउरि फरायसाफोरनि थाखाय माहारियारि थाखोनि जुथाय एन्ट्रेन्स आन्जाद ( एनएलसिइइ ) नि राहा खालामदों । रांखान्थियारि बिथिङाव उन गोग्लैसोनाय रोंगौथि गोनां फरायसाफोरा आन्जादआव जाफुंसारनो हायोब्ला बिसोरबो गोजौ सोलोंथाय लानायनि खाबु मोन्नो हागोन । मख'जाथावदि , फरायसाफोरा बबे - बबे कसिं सेन्टारनि थाखाय गनायथाव बेखौ बे आन्जादआव मोनफुंनो हानाय थाखोनि गेजेरजों सायख'नो हागोन । गिबि खोलोबाव मोनफुंनाय जाफुंसारनायनि उनाव नैथि खोलोबाव एनएलसिइइ आन्जादआ 26 नभेम्बरनिफ्राय 30 नभेम्बरसिम खुंजागोन । अनलाइननि गेजेरजों खुंजानो गोनां बे आन्जादनि थाखाय फरायसाफोरा जायखि जाया सानसे आरो थि खालामनाय समनि जायखि जाया मोनसे सम सायख'नानै लानांगोन । बे आन्जादखौ फुंबिलि 11.30 निफ्राय 12.30 बाजिसिम आरो बेलासि 3.30 निफ्राय 4.30 सिम खुंगोन आरो बे आन्जादआव जौसिन मासि लानो हानाय फरायसानो जौसे जौखोन्दो स्टाइफेन होनाय जागोन । मख'जाथावदि , थाखो 9 निफ्राय थाखो 10 सिम फरायगासिनो थाखाय फरायसाफोरा nlcee . org आव अनलाइनजों आर'ज गाबनो हागोन । रेजिस्ट्रेसन मासुलआ फरायसुलिनि थाखाय 50 आरो फरायसुलानि थाखाय जौसे रां थि खालामदों होन्नानै मिथिनाय जादों । 
निखाउरि फरायसाफोरनि थाखाय माहारियारि थाखोनि जुथाय एन्ट्रेन्स आन्जाद खुंगोन